Jacqueline Auriol

**Jacqueline Auriol**, bet ganet **Jacqueline Marie-Thérèse Suzanne Douet** d'ar 5 a viz Du 1917 e Challans hag aet da Anaon d'an 11 a viz C'hwevrer 2000 e Pariz, a oa un nijerez c'hall hag ar c'hentañ levierez-arnodiñ e Bro-C'hall. Pemp gwech e voe deroet dezhi *Harmon Trophy* ar gwellañ levierez er bed.
## Buhez
Ganet e voe Jacqueline Douet en un tiegezh nevidourien prenn ha danvezioù binvidik vandeat. Da 16 vloaz, e 1933, e voe he nijadenn gentañ e Grenoble, hep bezañ gwall zedennet gant an nijerezh avat. Goude he studioù e Skol-veur Naoned e fellas dezhi bezañ ur ginklourez a vicher, setu ez eas da Skol al Louvre e Pariz.
E 1938, oadet 21 bloaz, e timezas gant Paul Auriol (1918-1992), anezhañ mab Vincent Auriol (1884-1966) hag a voe Prezidant ar Republik C'hall adalek 1947 betek 1954. A-hed an Eil Brezel-Bed ez eas Jacqueline Auriol da labourat evit ar Rezistañs enep an Ac'huberezh. Goude ar brezel e voe renerez embregerezh he zud.

E 1948 e voe brevedet war un nijerez daoublaenek Stampe kent mont da faragouellerez ha levierez-arnodiñ. D'an 11 a viz Gouere 1949, p'edo treizhadez war bourzh kentpatrom un dournijerez [SCAN 30](https://commons.wikimedia.org/wiki/File:Grumman_G-44_SCAN_Type_30_(8048697159).jpg?uselang=fr) e stokas rust an ardivink ouzh gorre ar stêr Seine ; gloazet garv e voe J. Auriol : torret he c'hlopenn ha bruzhunet he dremm ; a-hed daou vloavezh e c'houzañvas 16 oberatadenn e Stadoù-Unanet Amerika. Ne voe ket digalonekaet evit kement-se : goude pareet e tapas he brevedoù milourel, plaverez ha biñsaskell e 1950. E 1951 e voe deroet an *Harmon Trophy* dezhi.

D'an 21 a viz Kerzu 1952 ez eas ganti rekord benel ar bed an tizh pa levias un nijerez dre zazloc'h [De Havilland Vampire "Mistral"](https://commons.wikimedia.org/wiki/File:De_Havilland_DH-100_Vampire_FB.6_Private,_RHE_Reims_(Champagne),_France_PP1246782615.jpg) da 855,92&nbsp;km/h keitat ; pilet e voe rekord al levierez stadunanat Jacqueline Cochran (1906–1980), a c'houlennas ma vije deroet an *Harmon Trophy* 1952 d'al levierez c'hall, ar pezh a voe graet ; d'an 20 a viz Mae 1953 e tistroas ar rekord gant J. Cochran avat pa nijas da 1&nbsp;050&nbsp;km/h war bourzh un [F-86 Sabre](https://commons.wikimedia.org/wiki/File:F86_(7810313100).jpg). Tri miz goude, d'ar 15 a viz Eost, e voe J. Auriol an eil maouez er bed o tremen dreist moger ar son (Mach 1, da lavarout eo 1 224&nbsp;km/h en aer da 15 °C) war bourzh ur Mystère II ; J. Cochran e oa bet ar vaouez kentañ, d'an 18 a viz Mae, gant he F-86 dija. Setu al levierez c'hall e-touez an nebeudig a dud o devoa tizhet Mach 1, hag adarre ez eas an *Harmon Trophy* ganti.

D'an 20 a viz Ebrel 1954 e voe degemeret Jacqueline Auriol e Skol an nijerien-arnodiñ, an *EPNR* ma voe brevedet d'an 18 a viz Du 1955, ar pezh a zigoras dezhi dorioù didreuzus Kreizenn an nijadennoù arnod (*CEV*) e Brétigny-sur-Orge.
E miz Mae 1955 ivez, p'edo J. Cochran beskadoriadez an FAI e tisklêrias ne vije mui a rekordoù evit ar merc'hed adalek ar 1añ a viz Mezheven – un doare da virout he lesanv Primañ mouez ar bed ; da zerc'hent an deiziad-se, d'an 31 a viz Mae, e nijas J. Auriol da 1&nbsp;151&nbsp;km/h o leviañ un [Mystère IV](https://commons.wikimedia.org/wiki/File:Dassault_Mystere_IV_(4746339172).jpgDassault), ar pezh a redias J. Cochran da zistreiñ war he giz. Hag un trede *Harmon Trophy* evit Jacqueline Auriol. Bloaz goude e voe darbet dezhi mervel ouzh stur he Mystère IV a oa oc'h ober troelladenn ; dont a reas a-benn da vestroniañ an ardivink ha da bradañ dibistig e Brétigny.

Ijinet e oa bet *Brezel an div Jacqueline* gant ar gazetennerien, met mignonezed e chomas Cochran hag Auriol daoust d'ar c'hevezerezh, a voe adlañset d'an 22 a viz Mezheven 1962 pa levias J. Auriol ur Mirage III-C da 1&nbsp;850,2&nbsp;km/h ; ne voe ket daleet respont an Amerikanez : d'ar 1añ a viz Mae1963 e nijas da 1&nbsp;937,15&nbsp;km/h ; adtapet e voe ar rekord gant ar C'hallez d'ar 14 a viz Mezheven gant 2&nbsp;038,70&nbsp;km/h. D'ar 1añ a viz Mezheven 1964 e levias J. Cochran ul [Lockeed F-104G ''Starfighter''](https://commons.wikimedia.org/wiki/File:Lockheed_F104_Starfighter_Midland_Air_Museum_(2).jpg) da 2&nbsp; 097&nbsp;km/h. Aet ar maout ganti hag oadet 58 vloaz e paouezas an Amerikanez veur da gevezañ.

D'ar 5 a viz Mae 1966 ez eas ur rekord all gant Jacqueline Auriol, hini an tizh a Bariz da Abidjan (Aod an Olifant).

Goude 20 vloaz en Aerlu, 5&nbsp;000 eurvezh nij enno 2&nbsp;000 evel levierez-arnodiñ tremen 140 nijerez ha biñsaskell a bep doare ez eas Jacqueline Auriol war he leve. Anvet e voe da gadoriadez Kevredigezh Mignoned Maryse Bastié.
D'an 11 a viz C'hwevrer ez eas da Anaon e Pariz.
## Rekordoù
Seizh rekord etrebroadel a voe enrollet war anv Jacqueline Auriol gant ar *Fédération aéronautique internationale / World Air Sports Federation*.

***Mammenn :**  .
## Enorioù
*1951, 1952, 1953, 1955 ha 1956 : *Harmon Trophy* ar gwellañ levierez er bed.
*1952 : *Grand Officier de la [[Lejion a enor|Légion d'honneur]]*
*1962 : *Commandeur de l'Ordre du Mérite sportif*
*1963 : Priz Icare an AJPAE
*1997 : *Grand-Croix de l'Ordre national du Mérite*
*Medalenn aour an *Aéro-club de France*
*Medalenn aour an FAI
*Un timbr 4 € en enor da Jacqueline Auriol a voe embannet e Bro-C'hall e 2003.
## Levrlennadur
* AURIOL, Jacqueline : *Vivre et voler*, Flammarion, 1968
* NOETINGER, Jacques : *L'aviation – Une révolution du XX<sup>ème</sup> siècle*, Nouvelles Éditions Latines, 2005 
* POIRIER, Jean-Pierre : *La véritable Jacqueline Auriol*, Pygmalion, 2005 
## Liammoù diavaez

*
*
## Notennoù